འབྲོམ་རིན་པོ་ཆེའི་རྣམ་ཐར་རྗེས་སུ་བསྐྱངས་ཏེ་རིགས་ཀྱི་ཅོད་པན་པཎ་ཆེན་ཐམས་ཅད་མཁྱེན་པ་ཆེན་པོ་མཇལ་བར་རིངས་ནས་ཕོ་བྲང་དུ་ཕེབས་འཕྲལ་སྙན་གསན་མཛད་ཀྱང་དེ་ལོ་སྐུ་ན་མཐོ་བའི་ཁར་སྐུ་ཁམས་བསྙེལ་ཚུལ་ཆེ་བས་ཕེབས་ཐབས་མ་བྱུང་བར་འབྲུག་ལོའི་ནང་དུ་གཙང་དུ་ཆིབས་ཁ་བསྐྱོད་དེ་པཎ་ཆེན་ཐམས་ཅད་མཁྱེན་པ་ཆེན་པོ་མཇལ་བར་ཕེབས།བླ་བྲང་རྒྱལ་མཚན་མཐོན་པོར་ཡབ་སྲས་མཇལ་མ་ཐག་ཐུགས་ཡིད་གཅུགས་པའི་གསུང་གླེང་བག་ཕེབས་པར་མཛད་ཅིང༌།ལམ་རིམ་མྱུར་ལམ་གྱི་ཁྲིད་སོགས་ཆོས་བཀའ་མང་དུ་ཞུ་བའི་སྙན་གསན་མཛད།རྗེ་འདི་པས་ཐོས་བསམ་གླིང་དུ་བཞུགས་ཏེ་བླ་བྲང་རྒྱལ་མཚན་མཐོན་པོར་ཡང་ཡང་ཕེབས་ནས་པཎ་ཆེན་ཐམས་ཅད་མཁྱེན་པ་ལ་ལམ་རིམ་མྱུར་ལམ།སྒྲོལ་དཀར་ཡིད་བཞིན་འཁོར་ལོའི་རྗེས་གནང༌།ཚེ་རྟ་ཟུང་འབྲེལ་གྱི་དབང་སོགས་ཆོས་བཀའ་མང་ཙམ་གསན་ཞིང༌།རྗེ་འདིས་བཀྲ་ཤིས་ལྷུན་པོའི་ཚོགས་ཆེན་ལ་ལམ་རིམ་བསྡུས་དོན་གྱི་ལུང་གི་ཐོག་ལམ་གྱི་ལུས་ཡོངས་སུ་རྫོགས་པའི་གསུང་བཤད་རྒྱས་པར་གནང༌།དེ་ནས་ཡབ་སྲས་གཉིས་འབྲལ་མི་ཕོད་པར་ཐུགས་ཡིད་གཅུགས་པའི་བཀའ་མཆིད་ཟབ་མོ་རྒྱ་ཆེར་མཛད་ཅིང༌།འཇམ་མགོན་བསྟན་པ་འཛིན་སྐྱོངས་སྤེལ་གསུམ་གྱི་གནད་ལས་བརྩམས་པའི་གསང་བའི་བཀའ་མཆིད་མང་པོ་ཞིག་ཀྱང་མཛད་ནས་རྗེ་འདིས་ཕོ་བྲང་དུ་ཆིབས་བསྐྱོད་མཛད།དེ་ནས་རྗེ་འདིས་ཆོས་ཀྱི་འཁོར་ལོ་རྒྱ་ཆེར་བསྐོར་བའི་དུས་ལ་བབ་པ་ན་རྒྱ་གར་ཆུ་བོ་གངྒྰ་ཚུན་ལ་འགྲན་ཟླ་དང་བྲལ་བའི་རིག་སྔགས་འཆང་བའི་སྡེ་དཔལ་ལྡན་སྨད་རྒྱུད་གྲྭ་ཚང་གི་དགེ་འདུན་ཚང་མས་གསོལ་བ་རྩེ་གཅིག་ཏུ་བཏབ་སྟེ་ཚོམ་ཆེན་རྙིང་པར་རྒྱུད་སྨད་ཚོགས་ཡོངས་ཀྱི་ཐོག་སྤྲུལ་སྐུ་མང་པོ་དང་བླ་ཆེན་མང་པོས་གཙོས་དགེ་འདུན་ཁྱོན་སྟོང་དང་ལྔ་བརྒྱ་སྐོར་ལ་དཔལ་གསང་བ་འདུས་པ་འཕགས་ལུགས་མི་སྐྱོད་པའི་དབང་སྟ་གོན་དང་བཅས་པ་རྒྱས་པར་སྩལ་བས་གསང་ཆེན་རྡོ་རྗེ་ཐེག་པའི་བསྟན་པ་ཉི་མ་ཤར་བ་ལྟར་མཛད་དོ།།དེ་ནས་ཡོངས་འཛིན་ངག་དབང་མཆོག་ལྡན་ལ་རྡོ་རྗེ་ཕྲེང་བའི་དབང་རྫོགས་པར་གསན་ཞིང༌།རིམ་བཞིན་བདེ་མཆོག༌ལྰུ་ཨི་པའི་བསྐྱེད་རྫོགས།དྲིལ་བུ་པའི་བསྐྱེད་རྫོགས།སྲད་རྒྱུད་ལུགས་ཀྱི་ཁྲིད་ཆེན་དྲུགསྨད་རྒྱུད་ལུགས་ཀྱི་ཁྲིད་ཆེན་བརྒྱད་རྣམས་ལེགས་པར་གསན།དེ་ནས་ཐུགས་གཉེར་ཞབས་ཕྱི་རྣམས་ཀྱིས་བསྐུལ་ནས་གསང་འདུས་དབང་བཤད་ཆེན་མོ་དབང་དོན་དེ་ཉིད་ཡང་གསལ་ཞེས་བྱ་བ་སྔོན་མེད་པའི་ལེགས་བཤད་ཆེན་པོ་འདི་མཛད་དོ།།དེ་ནས་དཔལ་ལྡན་སྟོད་རྒྱུད་གྲྭ་ཚང་གི་དགེ་འདུན་རྣམས་ཀྱིས་གཙོས་སྡེ་སྣོད་འཛིན་པ་སྟོང་དང་བརྒྱ་སྐོར་ལ་དཔལ་འཁོར་ལོ་སྡོམ་པ་ལྰུ་ཨི་པའི་ལུགས་ལྷ་རེ་གཉིས་པའི་དབང་སྟ་གོན་དང་བཅས་པ་རྒྱས་པར་སྩལ་ཏེ་གསང་ཆེན་རྡོ་རྗེ་ཐེག་པའི་བསྟན་པ་ཆེས་ཆེར་འཕེལ་བར་མཛད་དོ།།དེའི་ཚེ་རྒྱུད་སྡེ་དང་མཐུན་པའི་ཉམས་རྟོགས་ཁྱད་པར་ཅན་འཁྲུངས་ནས།དགྱེས་པའི་མགུར་དབྱངས་བཞེས་པ་ནི།ལྷུན་སྟུག་རིན་ཆེན་ལས་གྲུབ་པ་ངོ་མཚར་གྱི་ཕོ་བྲང༌།།ཡེ་ཤེས་འཇའ་ཚོན་དུ་འཁྲུགས་པ་དྭངས་གསལ་གྱི་འོད་ཕུང༌།།ལྔ་ལྡན་དཀྱིལ་འཁོར་གྱི་བདག་པོ་སྐུ་བཞི་ཡི་དབང་ཕྱུག།དྲིན་ཅན་རྗེ་བཙུན་གྱི་བླ་མ་སྙིང་དབུས་སུ་བཞུགས་ཤིག།སྔོན་བསགས་ལེགས་བྱས་ཀྱིས་འཕངས་པའི་དལ་འབྱོར་གྱི་རྟེན་བཟང༌།།རང་འབར་མེ་འོབས་དང་འདྲ་བའི་ཁྱིམ་གནས་ལས་ཕྱུང་ནས།།མཉམ་མེད་ཟས་གཙང་གི་སྲས་པོའི་བུ་རྒྱུད་དུ་སྙེག་པ།།བསམས་ཀྱིན་བློ་བདེའི་ཉམས་དབྱངས་ཤིག་ལེན་པ་རང་སྤྲོའོ།།མཚན་ལྡན་བླ་མ་ཡི་ཞལ་ནས་གདམས་ངག་གི་ཉིང་ཁུ།།སྡེ་སྣོད་རིན་པོ་ཆེ་རྣམ་གསུམ་མཛུབ་འཁྲིད་དུ་བསྟན་ནས།།དུས་གསུམ་སངས་རྒྱས་ཀྱི་གཤེགས་བཤུལ་བྱང་ཆུབ་ཀྱི་སེམས་ལ།།ཡིད་ཆེས་གོལ་ས་ལས་ལྡོག་པས་ཞེ་བློ་རང་བདེའོ།།གང་སྣང་ཆུགས་ཐུབ་ཀྱི་བློ་འདི་འཁྲུལ་པ་རུ་གོ་ནས།།སྤྲོས་མེད་ནམ་མཁའ་དང་འདྲ་བའི་ལྟ་བ་ཡི་རྒྱལ་པོ།།སྣང་སྟོང་སྒྱུ་མ་ཡི་གཟིགས་མོ་ལམ་ལམ་དུ་ཤར་ནས།།རྟག་ཆད་གཡང་ས་ལས་གྲོལ་བས་ཞེ་བློ་རང་བདེའོ།།འཁྲུལ་བྲལ་རྒྱུད་ལུང་གི་ངེས་པས་ཚང་མ་རུ་གྲུབ་ཅིང༌།།ཆད་མེད་བརྒྱུད་ལྡན་གྱི་བླ་མར་བྱིན་རླབས་ཀྱི་བཀའ་བབས།།མ་དག་དྲི་མ་ཀུན་སྦྱོང་ནུས་དབང་བཞི་ཡི་ཆུ་བོ།།སྙིང་གི་ཟིལ་དངར་དུ་ཐོབ་པས་ཞེ་བློ་རང་བདེའོ།།སྣོད་བཅུད་ཡེ་ཤེས་ཀྱི་རོལ་པ་དཀྱིལ་འཁོར་དུ་ཤར་ཞིང༌།།མཚར་སྡུག་ཕྱག་རྒྱ་ཡི་གར་སྟབས་ཤིག་ཤིག་ཏུ་བསྒྱུར་བས།།རང་སེམས་བདེ་སྟོང་གི་གཞོན་ནུ་ཏིང་འཛིན་གྱི་འཆར་སྒོ།།གུ་ཡངས་རྩེད་འཇོ་ལ་བྲེལ་བའི་དགའ་སྟོན་ཞིག་མྱོང་ངོ༌།།མ་རིག་སྙིང་དབུས་ཀྱི་སྦུབས་ལས་རང་བྱུང་དུ་འཁྲུངས་པ།།ཁྱབ་བདག་ཧེ་རུ་ཀའི་ཞལ་བཟང་མངོན་སུམ་དུ་མཐོང་བའི།།འཁྲུལ་མེད་ལམ་བཟང་འདི་རྙེད་པ་བླ་མ་ཡི་བཀའ་དྲིན།།འཇམ་དཔལ་སྙིང་པོ་ཡི་བཀའ་དྲིན་འཁོར་ཐབས་རང་མེད་དོ།།སྒོ་གསུམ་བག་མེད་ལས་དབེན་པའི་བསམ་གཏན་གྱི་ཁང་བུར།།ཆོས་བརྒྱད་འདི་སྣང་གི་འཁྲི་བ་ཕར་རྒྱབ་ཏུ་བསྐྱུར་ནས།།ཚེ་མཇུག་དོན་ལྡན་དུ་བྱེད་ནུས་སྒྲུབ་པ་ཡི་མཆོད་པས།།ལྷ་དང་བླ་མ་ཀུན་མཉེས་པའི་ཡིད་སྨོན་ཞིག་འཆའོ།།ཞེས་སོ།།དེ་ནས་རྗེ་བདག་ཉིད་ཆེན་པོའི་གསུང་འབུམ་ཡོངས་རྫོགས་ཀྱི་ལུང་གསན།འདི་དག་གི་སྐབས་ལམ་ཀྱི་ལུས་ཡོངས་སུ་རྫོགས་པ་ལ་ཉམས་བཞེས་ལྷུར་མཛད་པས་སྐྱེས་བུ་ཆུང་ངུའི་མི་རྟག་པའི་དམིགས་སྐོར་ལ་མྱོང་བ་ཕུལ་ཕྱིན་འཁྲུངས་ཏེ་སྐྱོ་ཤས་ཀྱི་མགུར་དབྱངས་གསུངས་པ་ནི།ཕ་དྲན་པས་གདུང་བ་སེལ་མཛད་པའི།།སྐྱབས་བླ་མ་ལྷ་ལ་གསོལ་བ་འདེབས།།བློ་འཆི་བ་སྙིང་ནས་དྲན་པ་དང༌།།ཆོས་རྣམ་དག་འགྲུབ་པར་བྱིན་གྱིས་རློབས།།སྤང་སེར་པོ་གསེར་གྱི་རི་བོ་ལ།།རླངས་ན་བུན་དངུལ་མདོག་སྐེད་ལ་འཁྲིགས།།དེ་ད་ལྟ་ཡོད་ལ་ད་ལྟ་མེད།།རྐྱེན་འདིས་ཀྱང་མི་རྟག་དྲན་ནས་བྱུང༌།།དབྱར་དྲོད་གཤེར་དུས་སུ་འཛོམ་པ་ན།།ལོ་ཡགས་ཀྱི་སྙེ་མ་གཡུ་ཡི་མདོག།སྟོན་མཐའ་མར་ཞིང་སྟོང་སྐྱ་བོར་སོང༌།།རྐྱེན་འདིས་ཀྱང་མི་རྟག་དྲན་ནས་བྱུང༌།།ཤིང་ལྗོན་པ་འདབ་རྒྱས་ལོ་མ་རེར།།སྨིན་ལེགས་ཀྱི་འབྲས་བུ་ཕང་ཕུང་ཆགས།།མཐར་གཅིག་ཀྱང་མི་སྡོད་ས་ལ་བྲུལ།།རྐྱེན་འདིས་ཀྱང་མི་རྟག་དྲན་ནས་བྱུང༌།།ཤར་རི་བོ་སྤོ་མཐོའི་རྩེ་མོ་ནས།།ཁྲི་གདུགས་ཀྱི་ཉི་མ་དགུང་ལ་ཤར།།དེ་མི་སྡོད་ནུབ་ཀྱི་རི་རྩེར་སོང༌།།རྐྱེན་འདིས་ཀྱང་མི་རྟག་དྲན་ནས་བྱུང༌།།སྐྱེས་ཕོ་མོ་གཞོན་ནུ་ལང་ཚོ་ཅན།།ནངས་ཤི་དང་ནུབ་ཤི་རྒྱུན་མི་འཆད།།ཡར་འདྲེན་དང་སྐྱེ་བརྟག་ཞུའོ་ཟེར།།རྐྱེན་འདིས་ཀྱང་མི་རྟག་དྲན་ནས་བྱུང༌།།སྤྲིན་དཀར་པོ་མཁའ་ལ་ལང་ལོང་འཁྲིགས།།སྦྲང་ཆར་གྱི་ཐིགས་པ་འབབ་ལ་ཁད།།རླུང་དམར་ནག་འཚུབ་མས་ཕྱོགས་བཅུར་གཏོར།།རྐྱེན་འདིས་ཀྱང་མི་རྟག་དྲན་ནས་བྱུང༌།།ས་ཡངས་པོ་དཔལ་མོའི་ཐང་གི་དབུས།།ཕྱོགས་འགྲོན་པོའི་གུར་གྲལ་སྐར་མ་འདྲ།།སང་གར་བབས་རྩྭ་ཤིང་ལུད་སྙིགས་ཙམ།།རྐྱེན་འདིས་ཀྱང་མི་རྟག་དྲན་ནས་བྱུང༌།།དབྱར་ས་ལ་དྲོད་བབས་རྩི་ཐོག་རྒྱས།།བློ་བག་ཕེབས་དུས་ཀྱི་དེ་མ་ཐག།དགུན་ཁ་རླུང་འཚུབས་པའི་གྲང་བས་སྐྱོ།།རྐྱེན་འདིས་ཀྱང་མི་རྟག་དྲན་ནས་བྱུང༌།།སྟེང་སྒྲ་དབྱངས་སྒྲོག་པའི་གཡུ་འབྲུག་དང༌།།བར་གསུང་སྙན་འཇེབས་པའི་ཁུ་བྱུག་སོགས།དུས་ཡལ་ཡོལ་གར་སོང་ཆ་མེད་ཐལ།།རྐྱེན་འདིས་ཀྱང་མི་རྟག་དྲན་ནས་བྱུང༌།དངོས་ཞལ་ནས་ཆོས་ཀྱི་སྨན་མཆོག་གིས།།སེམས་ཉོན་མོངས་ནད་སེལ་དམ་པ་མང༌།།དུས་དེང་སང་དག་པའི་ཞིང་ནས་གཟིགས།།རྐྱེན་འདིས་ཀྱང་མི་རྟག་དྲན་ནས་བྱུང༌།།ལུས་སྐྱེད་པའི་དྲིན་ཅན་མ་ལ་སོགས།།གཉེན་མཛའ་བཤེས་འབྲལ་གླགས་མི་ཕོད་ཀྱང༌།།དུས་དེང་སང་འདུ་བའི་འབྲེལ་བ་ཆད།།རྐྱེན་འདིས་ཀྱང་མི་རྟག་དྲན་ནས་བྱུང༌།།ཕོ་རྒོད་པོ་འཕྱིས་ཀྱི་སོ་ཚིས་ཅན།།ལོ་ཟླ་བ་རྟིང་མའི་གྲབས་བཤོམ་བྱེད།།ལས་འཕྲོར་ལུས་རང་ཉིད་གར་སོང་མེད།།རྐྱེན་འདིས་ཀྱང་མི་རྟག་དྲན་ནས་བྱུང༌།།དཔལ་འཆི་མེད་རྡོ་རྗེའི་་སྐུ་བརྙེས་པ།།སྐྱབས་སངས་རྒྱས་དེ་ཡང་འདའ་ཚུལ་སྟོན།།ལུས་ཤ་ཁྲག་པགས་ལས་གཡོགས་པ་འདི།།འཇིག་ངེས་པ་ཆུ་ཡི་ལྦུ་བ་འདྲ།།ནར་སོན་པའི་ཕ་མས་རང་གི་བུ།།སྐྱེས་ཙམ་ནས་དུར་དུ་སྦ་བ་སྣང༌།།དེ་མཐོང་ནས་བདག་ཀྱང་གཞོན་ནོ་ཞེས།།འཆི་བདག་ལ་གཤོལ་འདེབས་རེ་བ་ཆད།།དུས་ད་ནང་དགྲ་འདུལ་གཉེན་སྐྱོང་གི།།གྲོས་བྱེད་དུས་ལུས་བདེ་སེམས་ཀྱང་རྒོད།།དགུང་དྲོ་ལ་བབ་དུས་དུར་ཁྲོད་དུ།།ལུས་བྱ་ཁྱིས་ཟ་བ་ཅང་བདེན་ནམ།།ལར་མཐོང་ཐོས་ཡུལ་དུ་གྱུར་པ་ཡི།།ཁོང་འགྲོ་བ་མི་ཡི་སྐྱེས་བུ་རྣམས།།དུས་རིང་མཐའ་ལོ་བརྒྱ་ཚུན་ཆད་དུ།།གཅིག་ཙམ་ཡང་མི་སྡོད་འཆི་བར་ངེས།།ཕྱི་སྣོད་བཅུད་སྣང་བ་གང་ལ་ཡང༌།།ཡིད་ལེགས་པར་གཏད་ནས་བསམས་པའི་ཚེ།།